arnastofnun/IGC-2024 huggingface dataset:
Leiðólfsfell

Frá Lakavegi 206 sunnan Stórhóls um fjallaskálana Leiðólfsfell, Hrossatungur og Blágil að Lakavegi 206 við Tjaldgil.

Leiðólfsfell er stakt og vel gróið fjall á Landbrotsafrétti. Mikill gróður er umhverfis það. Landnáma segir, að þar hafi Leiðólfur kappi haft bú á Leiðólfsstöðum “og var þar margt byggða”. Engar minjar sjást um hana.

Byrjum á Lakavegi um þremur kílómetrum sunnan við Eintúnaháls. Þar er þverleið til vesturs, fær jeppum. Við förum þá leið beint vestur fyrir sunnan Skálasker og fyrir norðan Innra-Hrútafjall, síðan vestur um Hellnamýri að norðurhlíðum Kanafjalla. Áfram vestur á milli Hraunsenda að norðanverðu og Hraunfellsaxlar að sunnanverðu. Þaðan norðvestur yfir Hellisá að Leiðólfsfelli. Förum vestur fyrir fellið að fjallaskálanum Leiðólfsfelli. Þaðan norður um Sæmundarsker að Fremra-Grjótárhöfði og síðan norðaustur og norður um Hrossatungur að samnefndum fjallaskála. Áfram norðaustur að vegamótum, þar sem við förum austur að fjallaskálanum í Blágili og áfram norðaustur að Lakavegi 206 við Tjaldgili.

37,5 km

Skaftafellssýslur

Skálar:

Leiðólfsfell: N63 51.967 W18 29.015.

Hrossatungur: N63 57.577 W18 23.727.

Blágil: N63 58.001 W18 19.315.

Jeppafært

Nálægar leiðir: Laki, Lakagígar.

Skrásetjari: Jónas Kristjánsson

Heimild: Jónas Kristjánsson
Leiðaskarð

Frá þjóðvegi 1 í Jökulkinn vestan Svartfells og norðan Nips um Möðrudal og Brattafjallgarð að Brú við Jökulsá á Dal.

Gömul þjóðleið milli Brúar á Jökuldal og Möðrudals á Efra-Fjalli. Stundum er leiðin kölluð Ytri-Hestleið til aðgreiningar frá Fremri-Hestleið um Byttuskarð. Sveinn Pálsson lýsir leiðinni um Hvannárgil svona árið 1794: “Vestan til í fjallgörðum þessum liggur leiðin gegnum svo þröngan klofa, er Hvannárgil nefnist, að klyfjahestar geta með naumindum smogið gegnum. Hlíðarnar eru úr eintómum litlum stuðlabergssúlum, er liggja í allar áttir, mest megnis samfléttaðar, en samt eins og þær séu límdar hver við aðra … Hér og hvar grillir í hella og hvelfingar niðri í þessu hálfdimma gili.” Vörðubrot sjást enn á leiðinni, til dæmis suðvestan undir Hestleiðarkolli.

Byrjum við þjóðveg 1 í Jökulkinn vestan Sandfells og norðan Nips. Förum suðvestur með fjöllunum, austan við Nip og Dyngju, um Víðihól og Sjónarhól á þjóðveg 901 við Sauðá. Fylgjum veginum í Möðrudal. Við förum áfram suður að Kjólstöðum og þaðan suðaustur að Slórfelli. Förum þar þvert yfir þjóðveg F905 til Arnardals. Förum suður fyrir Vatnsstæðishóla og þaðan suðaustur um Hvannárgil, milli Brattafjallgarðs að norðan og Mynnisfjallgarðs að sunnan. Síðan í 780 metra hæð, um Fúlukinn og Leiðarhöfða við Sigurðaröldu. Áfram suðaustur í Leiðaskarð og niður af fjallgarðinum norðan við Austari-Þríhyrningskróka. Áfram suðaustur á þjóðveg 907 um Jökuldalsheiði. Fylgjum þeirri leið til suðurs að Brú við Jökulsá á Dal.

34,5 km

Austfirðir

Nálægir ferlar: Grágæsadalur, Sænautasel.

Nálægar leiðir: Byttuskarð, Sótaskarð, Gestreiður, Miðgötumúli, Hvannstóðsfjöll, Kárahnjúkar, Aðalbólsleið.

Skrásetjari: Jónas Kristjánsson

Heimild: Útivistarkort
Leggjabrjótur

Frá Skógarhólum á Þingvöllum um Leggjabrjót til Hvalfjarðar.

Leiðin er vel vörðuð.

Forn þjóðleið og enn vel sýnileg vegna umferðar hestamanna nú á tímum. Nafnið segir okkur, að miðkafli leiðarinnar var grýttur og erfiður yfirferðar. En fleira brotnaði hér en leggir. Á miðri heiðinni er Biskupskelda, kennd við drykkfelldan Gísla Magnússon Hólabiskup, sem vildi komast í brennivínstunnu á klakki. Ekki vildi betur til en svo, að sá atburður gerðist, sem lýst er í þessari vísu: “Tunnan valt og úr henni allt / ofan í djúpa keldu. / Skulfu lönd en brustu bönd, / botngjarðirnar héldu.” Að fornu lögðu kaupmenn skipum sínum í Maríuhöfn sem er fremst í nesinu milli Laxárvogs og Hvalfjarðar. Þaðan var stutt að fara á Þingvöll og falbjóða þingheimi varning langt að kominn.

Förum frá Skógarhólum vestur og norður slóða að Svartárkoti, beygjum síðan til vesturs um Öxarárdal, fyrst eftir dráttarvélaslóð milli Botnssúlna að norðan og Búrfells að sunnan. Nokkuð austan Myrkavatns beygjum við síðan til norðurs með Súlnaá upp á Leggjabrjót, í 500 metra hæð, og förum með austurhlið Sandvatns, milli vatnsins og Biskupskeldu. Þar tekur við Botnsheiði. Við höldum okkur á Botnsheiði austan og ofan við drög Brynjudals. Förum síðan niður af heiðinni um Hrísháls ofan í botn Botnsdals og síðan norðvestur að Stóra-Botni í Hvalfirði.

21,7 km

Árnessýsla, Reykjavík-Reykjanes

Skálar:

Skógarhólar: N64 17.779 W21 04.807.

Nálægir ferlar: Bláskógaheiði.

Nálægar leiðir: Selkotsvegur, Kóngsvegur, Skógarkot, Lyngdalsheiði, Eyfirðingavegur, Gagnheiði, Reynivallaháls, Múlafjall, Grillirahryggur.

Skrásetjari: Kortavefur LH

Heimild: Kortavefur LH
Látraströnd

Frá Grenivík um Látraströnd að Látri.

Í Árbók FÍ 1992 segir m.a.: “Látraströnd er sæbrött og víða hamrar eða drangar með sjónum en afdrep á milli. Þar eru malarfjörur og nokkuð um rekavið. Hlíðarnar eru sundurskornar af lækjum, sem víða falla um djúp gil til sjávar. Gróður er víða fagur og verður einstaklega glæsilegur í lægðum og lautum er utar dregur. Utan við Sker, allt norður að Fossárdal, er gróður hvað þrifalegastur á skaganum; berjalyng, fjalldrapi og birkikjarr.”

Förum frá Grenivík norður ströndina til Láturs.

21,0 km

Þingeyjarsýslur

Skálar:

Látur: N66 06.987 W18 18.972.

Nálægar leiðir: Blæja, Fjörður.

Skrásetjari: Jónas Kristjánsson

Heimild: Herforingjaráðskort
Látraheiði

Frá Keflavík um Látraheiði til Hvallátra í Látravík.

Grýtt og ógreiðfær leið.

Örnefnið Fuglagötur, sem liggja niður í Keflavík, stafar af, að þar var fuglinn fluttur niður af bjarginu. Í Brunnhæð er Gvendarbrunnur, vatnsuppspretta með grjóthleðslu, nefndur eftir Guðmundi biskupi góða. Utan í hæðinni eru líka óteljandi litlar vörður. Um Látravík segir í Árbók FÍ 1959: “Lending er þar [við Brunna] fyrir opnu norðurhafi. Aðstaða í landi er mjög örðug, því að þar er allt þakið fíngerðum skeljasandi. Margir steinbítsgarðar eru á brekkuhallanum … Verbúðir voru mjög lélegar, enda ekkert nothæft byggingaefni fyrir hendi. Varð því að notast við brimbarða hnullunga, lélegan hnaus og sandinn.” Skreiðin var mest flutt brott á bátum, en einnig voru heiðarnar farnar, Sandsheiði, Kerlingarháls og Látraheiði.

Förum frá Keflavík í sneiðingum um Fuglagötur suðvestur á Keflavíkurbjarg og síðan vestnorðvestur á Látraheiði, sunnan við Brunnahæð og norðan við Urðarhjalla í 380 metra hæð. Förum norðvestur ofan í Látradal við Klofavörðu, sem er á brún Látradals við Urðarhjalla, og loks niður að Hvallátrum.

11,0 km

Vestfirðir

Nálægar leiðir: Hyrnur, Dalverpisvegur, Brúðgumaskarð, Stæðavegur, Bjargtangar, Látraháls, Miklidalur.

Skrásetjari: Jónas Kristjánsson

Heimild: Herforingjaráðskort
Reykjavík sér á parti

Ýmsar kannanir sýna þáttaskil í borgarpólitíkinni. Sjálfstæðismenn hrynja í fylgi frá síðustu kosningum. Fá helming af því, sem var á blómatíma þeirra í borgarstjórn. Hafa engan stuðning af Framsókn, sem mælist varla í borginni. Samtals hafa landsstjórnar-flokkarnir aðeins 27% atkvæða í Reykjavík. Enda er frammistaða þessara flokka á sama tíma í landsmálunum með eindæmum í sögu þjóðarinnar. Annars staðar á landinu hafa þó ekki orðið slík þáttaskil sem í Reykjavík. Víða er Sjálfstæðisflokkurinn sterkur meðal þorpsbúa og Framsókn meðal sveitafólks. Búseta í einangrun mótar snertingu fólks við siðferði.
Traustið er hrunið

Loksins hefur fjöldinn séð ljósið. Traust hans á Sigmundi Davíð forsætis er hrunið niður í 23% samkvæmt könnun MMR. Einnig er hrunið traustið á Hönnu Birnu Kristjánsdóttur, niður í 27%. Traustið á Bjarna Benediktssyni minnkaði heldur minna, niður í 25%. Áður var lítið traust á Árna Páli Árnasyni og það er nú komið í 20%. Katrín Jakobsdóttir er eini formaðurinn, sem blaktir, með 46% traust. Hefur þar á ofan meira traust kjósenda Samfylkingarinnar en Árni Páll. Steingrímsson og Birgitta eru á miðju róli. Ljúft væri að sjá tölur um hrun Gunnars Braga og Sigurðar Inga, Ragnheiðar Elínar og Kristjáns Þórs.
Vonda útlandið

Fyndnar umræður á alþingi í gær. Stjórnarandstaðan skammaði þá, sem klúðruðu makrílviðræðunum. Ekki fyrir að hafa gert sig að fífli með að fara af fundi. Heldur fyrir að láta aðra hafa sig að fífli. Á þessu er stór munur. Í fyrra tilvikinu eru gerendur Sigurður Ingi og Gunnar Bragi. Í síðara tilvikinu er vonda útlandið gerandinn, það er Noregur og Færeyjar. Löndin, sem eru raunar hornsteinn nýrrar Evrópustefnu. Stjórnarandstaðan veit af biturri reynslu, að hatur á vonda útlandinu er grunnmúrað í þjóðarsálina. Kolbítar froðufella af frygð, séu þeir kallaðir stórasta þjóð í heimi. Því er útlandið skammað.
Látraháls

Frá Hvallátrum í Látravík um Látraháls til Breiðuvíkur.

Breiðavík er þekktust fyrir misheppnað uppeldisheimili drengja, sem þar var.

Förum frá Hvallátrum vestan þjóðvegar 612 að gamla reiðveginum sem gengur upp Látraháls í sneiðingum um það bil hálfum kílómetra vestar en þjóðvegurinn fer upp á Hálsinn. Hann er 210 metra hár. Fylgjum reiðgötunni sem er vel vörðuð. Þar sem Hálsinn er hæstur, er stærri varða en aðrar á leiðinni og getur hún veitt skjól. Nefnist hún Húsvarða.

6,4 km

Vestfirðir

Nálægar leiðir: Bjargtangar, Látraheiði, Stæðavegur, Brúðgumaskarð, Breiðuvíkurheiði, Breiðuvíkurskarð, Hænuvíkurskarð.

Skrásetjari: Jónas Kristjánsson

Heimild: Útivistarkort
Lágaskarð

Frá Kolviðarhóli við Skarðsmýrarfjall að Vindheimum í Ölfusi.

Leiðin liggur samsíða Þrengslum um þremur kílómetrum austar í landinu. Sérstakrar varúðar þarf að gæta við þjóðveg 1 vegna hraðrar bílaumferðar. Þetta er grösug leið, sem hentar hestum. Hér var þjóðleiðin yfir Hellisheiði fyrr á öldum, þangað til bílvegir tóku við, fyrst um Kamba og síðan einnig um Þrengsli.

Förum frá Kolviðarhóli suður með Litla-Reykjafelli, bögglumst yfir þjóðveg 1 um Hellisheiði. Síðan beint suður að austanverðu við Stóra-Meitil, um Lágaskarð milli Stóra- Meitils að suðvestan og Lákahnjúks að norðaustan. Síðan að vestanverðu við Stóra-Sandfell, þar sem leiðin nær 300 metra hæð. Þá vestan við Nyrðri-Eldborg og síðan að austanverðu við Syðri-Eldborg. Þar förum við suður og niður í Sanddali og milli Innbruna og Eldborgarhraun að vestanverðu og Lönguhlíðar að austanverðu, austan við Krossfjöll á Raufarhól, þar sem við komum að Þrengslavegi 39. Fylgjum þeim vegi stuttan spöl og förum síðan suður af honum niður að Vindheimum í Ölfusi. Einnig er gott að fara áfram suðaustur undir Lönguhlíð og loks um Skóghlíð niður í Ölfus.

13,8 km

Árnessýsla

Skrásetjari: Jónas Kristjánsson

Heimild: Jónas Kristjánsson
Laxárgljúfur

Frá Kaldbak í Hrunamannahreppi til Helgaskála á Hrunamannaafrétt.

Við förum meðfram voldugum gljúfrum Stóru-Laxár, hrikalegum og fallegum, einum stórfenglegustu gljúfrum landsins. Hin eiginlegu gljúfur byrja að ofan þar sem Leirá fellur í Stóru-Laxá úr norðri. Gljúfrin eru tíu km löng niður að eyðibýlinu Hrunakróki ofan við Kaldbak. Dýpt þeirra er 100-200 m. Þrengsti og efsti hlutinn nefnist Svartagljúfur. Á köflum eru gljúfraveggirnir þverhníptir til beggja handa, en sums staðar er víðara. Gljúfrin eru víða torfær eða jafnvel ófær göngumönnum. Bæði menn og skepnur hafa fallið þar niður og slasast. Stóra-Laxá rennur silfurtær í botninum.

Förum frá Kaldbak austur yfir bæjarlækinn og fylgjum dráttarvélaslóð, sem liggur í sneiðingum um hálsana milli bæjar og Stóru-Laxár. Síðan norðaustur milli Kaldbaksfjalls og Stóru-Laxár, um tún á eyðibýlinu Hrunakrók og um gilið upp af bænum, milli Seláss að vestan og Skollaáss að austan. Þegar við komum upp úr gilinu eru Laxárgljúfur á hægri hönd. Við förum norður með gljúfrunum, undir Flóðöldu að vestan og síðan um Stóraver og Laxárklettsver. Þar förum við um hlið á afréttargirðingu og síðan austur brekkur niður að Leirá. Við förum hana á vaði og síðan norðaustur yfir Leirártungu og yfir Stóru-Laxá. Svo yfir Tangaás og erum þá komin í Tangahorn og sjáum Helgaskála handan árinnar. Við getum farið hér beint yfir ána eða haldið áfram jeppaslóðina að vaði, sem er austan skálans og farið þar yfir ána áður en við komum að skálanum.

20,6 km

Árnessýsla

Skálar:

Helgaskáli: N64 17.182 W19 53.594.

Nálægir ferlar: Kaldbakur, Laxárdalsvað, Fagridalur, Kaldbaksland, Fjallmannaleið, Kaldbaksvað, Ísahryggur.

Nálægar leiðir: Stóra-Laxá, Sólheimar, Svínárnes, Leirá.

Skrásetjari: Jónas Kristjánsson

Heimild: Jónas Kristjánsson
Laxárdalur

Frá Skrapatungurétt í Refasveit um Laxárdal til Bólstaðarhlíðar í Svartárdal.

Laxárdalur er samsíða Langadal og er með mestu dölum sýslunnar, áður þéttbýlasti hluti hennar, en núna að mestu í eyði. Aðeins er búið nyrst á Balaskarði og syðst í Þverárdal. Dalbotninn er í 200-300 metra hæð, ákjósanlegt og vel gróið reiðland. Á Mörk í Laxárdal bjó Jón Jónsson, ættfaðir Harðabóndaættar. Þaðan er líka Erlendur Guðmundsson vesturfari, sem skrifaði æskuminningar sínar í Heima og heiman. Í Kárahlíð ólst upp Rósberg G. Snædal rithöfundur. Í Mánaskál bjó svo Máni, landnámsmaður dalsins. Bæjaröðin frá suðri er þessi: Kálfárdalur, Þverárdalur, Skyttudalur, Mjóidalur, Gautsdalur, Hvammur, Mörk, Litla-Vatnsskarð, Kárahlíð, Refsstaðir, Grundarkot, Vesturá, Eyrarland, Sneis, Tungubakki, Kirkjuskarð, Núpsöxl, Illugastaðir, Núpur, Úlfagil, Mánaskál, Mýrakot, Balaskarð, Skrapatunga.

Förum frá Skrapatungurétt til austurs fyrir sunnan Tunguhnjúk að Balaskarði í Laxárdal. Síðan suður eftir Laxárdal endilöngum. Fyrst suðsuðaustur um Mánaskál að Kirkjuskarði. Við förum suðsuðaustur Laxárdal að Refsstöðum. Áfram suðaustur Laxárdal að Litla-Vatnsskarði. Enn förum við suður Laxárdal að Gautsdal. Áfram suðaustur Laxárdal í Þverárdal, þar sem Laxárdalur endar í suðri. Frá Þverárdal förum við um Þverárdal suður í Bólstaðarhlíð í Svartárdal.

31,1 km

Húnavatnssýslur

Nálægar leiðir: Geitaskarð, Strjúgsskarð, Auðólfsstaðaskarð, Stóra-Vatnsskarð, Reykjaskarð, Litla-Vatnsskarð, Kirkjuskarð, Balaskarð, Vatnaöxl.

Skrásetjari: Jónas Kristjánsson

Heimild: Herforingjaráðskort
Laxárdalsvað

Lítið notuð reiðslóð yfir í Gnúpverjahrepp, milli Kaldbaks og Mástungu.

Á Kaldbak er gistihólf, traust skiptigerði og hnakkageymsla fyrir ferðahesta. Þessi leið er rúmum kílómetra styttri en leiðin um Kaldbaksvað, en heggur nær túnum bænda á Þverspyrnu og í Laxárdal.

Förum frá Kaldbak með þjóðvegi 345 suður úr Kaldbakslandi um hlið á girðingu. Við Húsafell fylgjum við ekki þjóðveginum, sem beygir upp hálsinn, heldur höldum áfram með skurði suður að hliði á girðingu um Þverspyrnu. Förum þar inn, milli túna og síðan eftir jeppavegi upp á þjóðveg 345. Þar förum við til austurs stutta leið, förum yfir veginn og að girðingarhorni. Förum þar um hlið og inn á dráttarvélaslóð um Folaldahlíð suður og niður að Stóru-Laxá. Bratt er niður að ánni. Ríðum yfir ána á Laxárdalsvaði og niður hana 100 metra unz við komum að slóð, sem liggur bratt upp úr ánni. Hún leiðir okkur í hlað í Laxárdal. Þar tekur við þjóðvegur 329 og fylgjum við honum til suðurs framhjá Skáldabúðum að Minni-Mástungu í Gnúpverjahreppi.

15,1 km

Árnessýsla

Nálægir ferlar: Kaldbakur, Fagridalur, Kaldbaksland, Fjallmannaleið, Laxárgljúfur, Kaldbaksvað, Hallarmúli.

Nálægar leiðir: Stóra-Laxá, Sólheimar, Hildarfjall, Skáldabúðir, Illaver, Fossnes, Hamarsheiði, Þjórsárholt.

Skrásetjari: Jónas Kristjánsson

Heimild: Jónas Kristjánsson
Laxárdalsheiði

Frá Munaðartungu í Króksfirði að Skeljavík í Steingrímsfirði.

Byrjum á þjóðvegi 60 rétt austan við Munaðartungu. Förum til austurs fyrir norðan Gillastaðafjall og þaðan norðaustur á Langahraun austan við Laxárdal. Þar komum við á jeppaslóð frá Gillastöðum og fylgjum henni um skeið. Áfram norður yfir Þriðjungaá að Miðheiðarborg í 590 metra hæð. Síðan norðaustur um bratta Sprengibrekku, Heiðaskarð og bratta sniðgötu um Kerlingarskarð norður og niður að Þiðriksvallavatni. Förum vestan við vatnið og norður fyrir það undir Stórhöfða og áfram vestur að þjóðvegi 61 sunnan við Skeljavík.

26,3 km

Vestfirðir

Nálægar leiðir: Bæjardalsheiði, Kálfanes, Vaðalfjöll.

Skrásetjari: Jónas Kristjánsson

Heimild: Herforingjaráðskort
Launárskarð

Frá Þorvaldsstöðum í Norðurdal um Launárskarð til Tungu í Fáskrúðsfirði.

Förum frá Þorvaldsstöðum austur Hvolpastíg um Geldingsmúla. Síðan til norðurs vestan í Þórusfjalli og beygjum til austurs inn Launárdal. Förum þaðan austnorðaustur í Launárskarð í 860 metra hæð. Þaðan austnorðaustur í Tungudal á leiðina um Reindalsheiði og loks austur að Tungu og að þjóðvegi 96 í Fáskrúðsfirði.

6,5 km

Austfirðir

Nálægar leiðir: Vatnsdalur, Stafdalur, Reindalsheiði.

Skrásetjari: Jónas Kristjánsson

Heimild: Breiddalur.is
Laugavegurinn

Frá Landmannalaugum um Hrafninnusker, Álftavatn og Emstrur til Þórsmerkur.

Þetta er ekki gömul þjóðleið, heldur sportleið, sem er eingöngu fyrir göngufólk. Þúsundir fara hér á hverju sumri og keppni er í langhlaupi á hverju sumri. Oftast skiptir fólk leiðinni í fjóra hluta milli fjallaskála Ferðafélags Íslands: Landmannalaugar-Hrafntinnusker, Hrafntinnusker-Álftavatn, Álftavatn-Emstrur og Emstrur-Þórsmörk.

Brennisteinsalda er eitt litskrúðgasta fjall landsins með mörgum hverum. Á vef

Ferðafélags Íslands segir svo um Laugaveginn: “Laugavegurinn er einhver fjölfarnasta og vinsælasta gönguleið um íslensk öræfi. Hróður hennar hefur borist víða, því það eru ekki síður erlendir en íslenskir ferðamenn sem ganga Laugaveginn ár hvert. Þetta er ekki að ástæðulausu því óvíða er jafn mikil fjölbreytni í landslaginu, fjöll í næstum öllum regnbogans litum, háir jöklar, öskrandi hverir, stórfljót, stöðuvötn og margt fleira.”

Förum frá Landmannalaugum vestur að Brennisteinsöldu og síðan suður með henni austanverðri og suður fyrir ölduna. Suðsuðvestur að Stórahver og síðan suður að fjallaskálanum í Hrafntinnuskeri suðvestan við Söðul. Til suðurs vestan við Reykjafjöll og vestan við Háskerðing og þaðan suðvestur að fjallaskálanum við Álftavatn. Næst liggur leiðin með jeppavegi F210 suðsuðaustur að skálanum í Hvanngili. Áfram fylgjum við jeppaveginum suður frá Hvanngili og um göngubrú á Kaldaklofskvísl. Á vegamótunum beygjum við til vestsuðvesturs með jeppaveginum F261, vöðum Bláfjallakvísl og förum á brú yfir Innri-Emstruá. Þar beygjum við frá jeppaveginum og höldum suðvestur með austurhlið Útigönguhöfða og áfram fyrir sunnan Hattfell og norðan við Tvíböku og Tudda. Beygjum til suðurs fyrir Botna að fjallaskálanum í Emstrum. Þaðan förum við suðaustur að göngubrú yfir Fremri-Emstruá og síðan vestur með ánni að Markarfljóti. Áfram suðvestur meðfram Markarfljóti um Slyppugil og Bjórgil í Almenningum. Síðan um Fauskatorfur og yfir Ljósá og Þröngá í Hamraskóga og í Húsadal. Þaðan suður um skógarhlíðar að fjallaskálanum í Langadal.

50,8 km

Rangárvallasýsla

Ekki fyrir hesta

Skálar:

Landmannalaugar: N63 59.412 W19 03.656.

Hrafntinnusker: N63 56.014 W19 10.109.

Emstrur: N63 45.961 W19 22.427.

Skagfjörðsskáli: N63 41.086 W19 30.762.

Skrásetjari: Jónas Kristjánsson

Heimild: Útivistarkort
Laugafell

Frá Torfufelli í Eyjafirði að fjallaskálanum í Laugafelli.

Þetta er greiðasta og fljótasta leiðin úr byggð að Laugafelli.

Gróðursælt er við skálann í Laugafelli. Hér er syðsti hagi norðan Sprengisands. Hann er að vísu ekki beittur lengur, því að hestamenn nota alltaf hey á fjöllum til að hlífa gróðri. Laugarnar eru þrjár, 40-50 gráðu heitar. Þjóðsagan segir, að Þórunn á Grund hafi flúið Svartadauða með fólks sitt að Laugafelli og beðið þess, að sóttinni linnti. Sagt er, að hún hafi látið gera fyrstu jarðhitalaugina og má vera, að enn sjáist leifar hennar í gili ofan við núverandi laug. Hestamönnum finnst jafnan gott að komast í laugina eftir langa dagleið sunnan um svarta anda til þessarar vinjar í norðurbrún eyðimerkurinnar.

Byrjum á þjóðvegi 821 við Torfufell í Eyjafirði. Förum suður með grýttum fjallveginum inn Eyjafjarðardal og bratt upp úr dalbotninum á Nýjabæjarafrétt og suður eftir henni. Slóðin beygir svo suðvestur um Geldingsárdrög og Lambalækjardrög að fjallaskálanum í Laugafelli og Hjörvarsskála í 750 metra hæð.

39.0 km

Eyjafjörður

Skálar:

Laugafell : N65 01.703 W18 19.934.

Hjörvarsskáli: N65 01.636 W18 19.926.

Jeppafært

Nálægir ferlar: Hofsafrétt.

Nálægar leiðir: Nýjabæjarfjall, Vatnahjalli, Eystripollar, Kiðagil.

Skrásetjari: Jónas Kristjánsson

Heimild: Útivistarkort
Laufskáli

Frá Flautafelli í Þistilfirði til Laufskála á Búrfellsheiði.

Ein stærsta gróna heiði landsins umhverfis Búrfell, sem stendur eitt sér á miðri heiði. Mýrlend heiði í 200-300 metra hæð, þakin vötnum með mólendi á milli. Hún er beitiland Öxarfjarðar, Hólsfjalla og Þistilfjarðar. Fyrrum voru allmörg býli á heiðinni. Á þessari leið förum við um norðvesturkant heiðarinnar. Hér er alls staðar mikill gróður og engar hestagötur, svo heitið geti, nema fyrst og síðast á leiðinni. Gæta þarf að ruglast ekki á Svalbarðsá og þverám hennar. Raunar er sjaldgæft að ferðast um svo náttúrulegt land, að þar eru ekki einu sinni hestagötur.

Byrjum í haga undir Flautafelli í Þistilfirði. Förum fjárgötur upp með Svalbarðsá, til suðvesturs milli árinnar og Flautafells, þar sem áin heitir líka Djúpá. Litla-Kvígindisfell er á hægri hönd handan árinnar, þar er Fjallalækjarsel, innsta býlið á heiðinni. Þegar Flautafelli sleppir förum við um eyðibýlið Urðarsel og síðan áfram suðvestur Grasdal meðfram Svalbarðsá/Djúpá að vestanverðu. Við förum undir Þverfelli austanverðu og beygjum stutta leið til vesturs í átt að Súlnafelli. Gætum þess að fylgja ekki árkvíslinni, sem kemur úr suðri. Þegar við nálgumst suðurenda fjallsins, förum við austur yfir Djúpá upp í Langaás og áfram upp með ánni til suðvesturs. Síðan yfirgefum við ána, sem kemur úr norðvestri, og höldum áfram suðvestur heiðina í fjallaskálann Laufskála í 320 metra hæð.

22,9 km

Þingeyjarsýslur

Skálar:

Laufskáli: N66 02.155 W16 01.309.

Nálægir ferlar: Fjallgarður, Djúpárbotnar.

Nálægar leiðir: Súlnafell, Sléttuvegur, Ferðamannavegur.

Skrásetjari: Jónas Kristjánsson

Heimild: Jónas Kristjánsson
Laufrönd

Hringleið um Laufrönd frá jeppaslóðamótum leiðar um Öxnadalsdrög og leiðar þvert yfir Ódáðahraun.

Laufrönd er gróðurlendi með lækjum og lindum í Ódáðahrauni austan Skjálfandafljóts. Þar vex loðvíðir og þar verpir snæugla í Laufrandarhrauni.

Byrjum rétt norðan jeppaslóðamóta leiðar um Öxnadalsdrög og leiðar þvert yfir Ódáðahraun. Förum eftir jeppaslóð hringleið um Laufrönd og komum hingað til baka aftur. Förum fyrst norðvestur í skálann Slakka í mynni Hraunárdals, rétt hjá Skjálfandafljóti og Kiðagili. Höldum síðan suður Hraunárdal í Laufrönd og að Hitulaug. Að lokum norðaustur að upphafspunkti ferðarinnar.

42,6 km

Þingeyjarsýslur

Skálar:

Slakki: N65 03.317 W17 37.044.

Jeppafært

Skrásetjari: Jónas Kristjánsson

Heimild: Jónas Kristjánsson
Laufafell

Frá Hungurfiti um Laufafell til Hvanngils á Fjallabaksleið syðri.

Laufafell er stakt og virðulegt ríólít-fjall á þessari leið. Farið er yfir Markarfljót á auðveldu vaði um malareyrar á Launfitarsandi. Leiðin um Álftavatn til Hvanngils er síðan fjölbreytt í ótal krókum og hæðum.

Förum frá Hungurfiti í 620 metra hæð vestur frá skálanum um Hungurskarð sunnan við Skyggni og beygjum til norðurs með Skyggni. Þar komum við inn á Fjallabaksleið syðri. Fylgjum þeirri leið til norðausturs um Rangárbotna og Laufahraun. Grasleysufjöll eru norðvestan botnanna og Skyggnishlíðar suðvestan þeirra. Þegar við komum að Laufafelli, tökum við slóðina, sem fer til austurs. Þar komum við í 700 metra hæð. Við förum um skarð milli Laufafells og Hagafells og förum yfir Markarfljót á eyrum á Launfitarsandi. Síðan förum við um Sátubotna og gegnum Álftaskarð á Torfatindum. Þar komum við að Álftavatni, þar sem er fjallaskáli. Við förum áfram suður yfir Brattháls og Tunnuöldu að fjallaskálanum í Hvanngili í 570 metra hæð.

36,4 km

Rangárvallasýsla

Skálar:

Hungurfit: N63 50.530 W19 32.850.

Álftavatn : N63 51.441 W19 13.616

Hvanngil: N63 49.920 W19 12.290.

Hvanngil eldri: N63 49.988 W19 12.578.

Jeppafært

Nálægir ferlar: Hungurfit, Grasleysufjöll, Reiðskarð, Krókur, Mosar, Mælifellssandur.

Skrásetjari: Jónas Kristjánsson

Heimild: Jónas Kristjánsson